Okresná prokuratúra Trnava 
Vajanského 22, 918 67 Trnava 1 	

Sp. zn. : 4 Pv 58/13/2207	Trnava, 5.6.2014
EEČ : 2-21-154-2014

U Z N E S E N I E

Trestná vec:	obvinený XXXXX 
Zločin:	Úverový podvod podľa § 222 odsek 1, odsek 3 písmeno a Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Trnava
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa 02. 07. 2012 v Hlohovci, na ul. XXXXX, po predchádzajúcej vzájomnej dohode so XXXXX a XXXXX uzavrel zmluvu o spotrebiteľskom úvere č. XXXXX vo výške 4.000,- Euro na svoje meno, pričom predstieral, že sa zaväzuje túto sumu aj s príslušnými poplatkami splatiť v 60-tich mesačných splátkach vo výške 95,65 Euro, ale v skutočnosti neuhradil žiadnu splátku, k žiadosti  o úver doložil občiansky preukaz, preukaz zdravotnej poisťovne a rozhodnutie o poberaní výsluhového dôchodku vo výške 563,10 Euro, ktoré mu za  týmto účelom zabezpečila XXXXX a XXXXX, pričom Sociálna poisťovňa nie je platiteľom výsluhových dôchodkov, na základe  uvedeného bola zmluva o úvere  po preskúmaní žiadosti schválená a dodatočne sa zistilo, že predložené doklady o  poberaní dôchodku sa nezakladajú  na pravde, pričom všetci vedeli, že žiadateľ úveru je bez dostatočného príjmu, je poberateľom sociálnej dávky, na adrese trvalého bydliska nebýva, je  bezdomovec a takto získané peniaze si prerozdelili, čím spôsobili  spoločnosti XXXXX škodu vo výške 4.222,82 Euro,

pretože trestné stíhanie je neprípustné, lebo ide o osobu, ktorá zomrela.

Odôvodnenie:
Uznesením vyšetrovateľky Okresného riaditeľstva Policajného zboru v Trnave, Odbor kriminálnej polície XXXXX pod ČVS: ORP-1501/OEK-TT-2012 zo dňa 29. 10. 2012 bolo podľa § 199 odsek 1 Trestného poriadku začaté trestné stíhanie a následne vyšetrovateľky Okresného riaditeľstva Policajného zboru v Trnave, Odbor kriminálnej polície XXXXX pod ČVS: ORP-1501/OEK-TT-2012 zo dňa 13. 03. 2013 podľa § 206 odsek 1 Trestného poriadku vznesené obvinenie voči XXXXX pre zločin úverového podvodu podľa § 222 odsek 1, odsek 3 písm. a) Trestného zákona a XXXXX a XXXXX pre zločine úverového podvodu podľa § 222 odsek 1, odsek 3 písm. a) Trestného zákona vo forme návodu a pomoci podľa § 21 odsek 1 písm. b), d), na tom skutkovom základe, že 

dňa 02. 07. 2012 v Hlohovci, na XXXXX, po predchádzajúcej vzájomnej dohode so XXXXX a XXXXX uzavrel zmluvu o spotrebiteľskom úvere č. XXXXX vo výške 4.000,- Euro na svoje meno, pričom predstieral, že sa zaväzuje túto sumu aj s príslušnými poplatkami splatiť v 60-tich mesačných splátkach vo výške 95,65 Euro, ale v skutočnosti neuhradil žiadnu splátku, k žiadosti  o úver doložil občiansky preukaz, preukaz zdravotnej poisťovne a rozhodnutie o poberaní výsluhového dôchodku vo výške 563,10 Euro, ktoré mu za  týmto účelom zabezpečila XXXXX a XXXXX, pričom Sociálna poisťovňa nie je platiteľom výsluhových dôchodkov, na základe  uvedeného bola zmluva o úvere  po preskúmaní žiadosti schválená a dodatočne sa zistilo, že predložené doklady o  poberaní dôchodku sa nezakladajú  na pravde, pričom všetci vedeli, že žiadateľ úveru je bez dostatočného príjmu, je poberateľom sociálnej dávky, na adrese trvalého bydliska nebýva, je  bezdomovec a takto získané peniaze si prerozdelili, čím spôsobili  spoločnosti XXXXX škodu vo výške 4.222,82 Euro.

Podľa § 222 odsek 1 Trestného zákona kto vyláka od iného úver alebo zabezpečenie úveru tým, že ho uvedie do omylu v otázke splnenia podmienok na poskytnutie úveru alebo na splácanie úveru, a tak mu spôsobí malú škodu, potrestá sa odňatím slobody na jeden rok až päť rokov.
 
Podľa § 222 odsek 3 písm. a) Trestného zákona odňatím slobody na tri roky až desať rokov sa páchateľ potrestá, ak spácha čin uvedený v odseku 1 alebo 2 a spôsobí ním väčšiu škodu. 

Podľa § 20 Trestného zákona ak bol trestný čin spáchaný spoločným konaním dvoch alebo viacerých páchateľov (spolupáchatelia), zodpovedá každý z nich, ako keby trestný čin spáchal sám.

Podľa § 124 odsek 1 Trestného zákona škodou sa na účely tohto zákona rozumie ujma na majetku alebo reálny úbytok na majetku alebo na právach poškodeného alebo jeho iná ujma, ktorá je v príčinnej súvislosti s trestným činom, bez ohľadu na to, či ide o škodu na veci alebo na právach. Škodou sa na účely tohto zákona rozumie aj získanie prospechu v príčinnej súvislosti s trestným činom.

Podľa § 125 odsek 1 Trestného zákona škodou malou sa rozumie škoda prevyšujúca sumu 266 eur. Škodou väčšou sa rozumie suma dosahujúca najmenej desaťnásobok takej sumy. Značnou škodou sa rozumie suma dosahujúca najmenej stonásobok takej sumy. Škodou veľkého rozsahu sa rozumie suma dosahujúca najmenej päťstonásobok takej sumy. Tieto hľadiská sa použijú rovnako na určenie výšky prospechu, hodnoty veci a rozsahu činu.

V predmetnej trestnej veci sa následne v zmysle § 200 odsek 1 Trestného poriadku vykonávalo vyšetrovanie, pričom uznesením vyšetrovateľa Okresného riaditeľstva Policajného zboru v Trnave, Odbor kriminálnej polície XXXXX pod ČVS: ORP-1499/OEK-TT-2012 zo dňa 17. 03. 2013 bola trestná vec obvineného spojená na spoločné konanie realizované Okresným riaditeľstvom PZ v Trnave, odbor kriminálnej polície, oddelenie ekonomickej kriminality XXXXX pod ČVS: ORP-1499/OEK-TT-2012. Následne uznesením vyšetrovateľa Okresného riaditeľstva Policajného zboru v Trnave, Odbor kriminálnej polície XXXXX pod ČVS: ORP-1499/OEK-TT-2012 zo dňa 23. 10. 2013 bola trestná vec obvineného podľa § 21 odsek 1 Trestného poriadku vylúčená na samostatné konanie a potom uznesením vyšetrovateľa Okresného riaditeľstva Policajného zboru v Trnave, Odbor kriminálnej polície XXXXX pod ČVS: ORP-1499/OEK-TT-2012 zo dňa 24. 01. 2014 bola trestná vec obvineného XXXXX v zmysle ustanovenia § 21 odsek 3 Trestného poriadku s poukazom na ustanovenie § 18 odsek 1 Trestného poriadku spojené na spoločné konania, ktoré bolo realizované Okresným riaditeľstvom PZ v Trnave, odbor kriminálnej polície, oddelenie ekonomickej kriminality XXXXX pod ČVS: ORP-1499/OEK-TT-2012. 

	V priebehu prípravného konania došlo k zmene právnej kvalifikácie skutku, pričom tento skutok zo dňa 20. 02. 2012 bol ďalej posudzovaný ako zločin úverového podvodu vo forme spolupáchateľstva podľa § 20 k § 222 odsek 1, odsek 3 písm. a) Trestného zákona. 

Obvinený XXXXX v priebehu prípravného konania spáchanie skutku priznal a poukázal aj na ďalšie osoby, ktoré sa na jeho spáchaní, resp. páchaní trestnej činnosti mali podieľať, pričom tiež popísal okolnosti za akých k jeho spáchaniu prišlo. Tvrdenie obvineného je následne doplnené aj ďalšími dôkazmi v podobe kamerového záznamu, fotodokumentácia a listinných dôkazov, ktoré tvoria jednotlivé žiadosti o poskytnutie úveru, súhlasu klienta s vyhotovením dokladov totožnosti, rozhodnutím Sociálnej poisťovne ústredie č. XXXXX zo dňa 08. 12. 2011, zmluva o XXXXX spotrebiteľskom úvere, potvrdenie o výplate finančných prostriedkov a správ zo Sociálnej poisťovne ústredie.    

	Preskúmaním spisového materiálu som zistil, že skutok, pre ktorý sa vedie trestné stíhanie sa stal a  vykazuje všetky znaky skutkovej podstaty zločinu úverového podvodu formou spolupáchateľstva podľa § 20 k § 222 odsek 1, odsek 3 písm. a) Trestného zákona. Z vykonaného dokazovania je taktiež zrejmé, že zo spáchania tohto skutku je dôvodne  podozrivý obvinený XXXXX, spolu s ďalšími obvinenými a to s obvinenou XXXXX a XXXXX. Na základe týchto skutočností bolo voči osobe menom XXXXX postupom podľa § 206 odsek 1 Trestného poriadku vznesené obvinenie, pričom rozhodnutie bolo vyhodnotené ako zákonné a dôvodné.

	V priebehu vyšetrovania bolo prostredníctvom lustrácie údajov k osobe obvineného XXXXX zistené, že zomrel dňa 06. 08. 2013 v Trnave, okres XXXXX, Slovenská republika. Následne bola vyšetrovateľom do vyšetrovacieho spisu zabezpečená overená fotokópia úmrtného listu XXXXX. Z úmrtného listu vedeného v knihe úmrtí Matričného úradu XXXXX, č. 50/2013,  zväzok 96, ročník 2013, strana 21, por. č. 627, vyplýva, že XXXXX zomrel dňa 06. 08. 2013 v Trnave, Slovenská republika.
          
Podľa § 215 odsek 1 písm. d) Trestného poriadku Prokurátor zastaví trestné stíhanie, ak je trestné stíhanie neprípustné podľa § 9. 
 
Podľa § 9 odsek 1 písm. d) Trestného poriadku Trestné stíhanie nemožno začať, a ak už bolo začaté, nemožno v ňom pokračovať a musí byť zastavené, proti tomu, kto zomrel alebo bol vyhlásený za mŕtveho.   

Vzhľadom na uvedené skutočnosti som rozhodol tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Martin Sýkora
prokurátor